               IL-KUMMISSJONI EWROPEA
            Brussell, 26.2.2020
            COM(2020) 70 final
            2020/0030(NLE)
            Proposta għal
            DEĊIŻJONI TAL-KUNSILL
            fir-rigward ta’ linji gwida għal-linji politiċi dwar l-impjiegi tal-Istati Membri

               MEMORANDUM TA’ SPJEGAZZJONI

               It-Trattat dwar il-Funzjonament tal-UE jistipula li l-Istati Membri jridu jqisu l-politiki ekonomiċi tagħhom u l-promozzjoni tal-impjiegi bħala kwistjonijiet ta’ interess komuni u għandhom jikkoordinaw l-azzjoni tagħhom fil-Kunsill. Dan jistipula li l-Kunsill għandu jadotta linji gwida għall-impjiegi (l-Artikolu 148), filwaqt li jispeċifika li dawn għandhom ikunu konsistenti mal-linji gwida ġenerali għall-politika ekonomika (l-Artikolu 121).

               Filwaqt li linji gwida ġenerali għall-politika ekonomika jibqgħu jgħoddu għal kull żmien, il-linji gwida għall-impjiegi jeħtiġilhom jitfasslu kull sena. Il-linji gwida ġew adottati flimkien għall-ewwel darba fl-2010 (“il-pakkett integrat”) u jirfdu l-istrateġija Ewropa 2020. Il-linji gwida integrati baqgħu stabbli sal-2014. Fl-2015 ġew adottati l-linji gwida integrati riveduti. Fl-2018, il-linji gwida dwar l-impjiegi ġew allinjati mal-prinċipji tal-Pilastru Ewropew tad-Drittijiet Soċjali pproklamat f’Novembru 2017 mill-Parlament Ewropew, il-Kunsill u l-Kummissjoni, bl-għan li imexxu ’l quddiem ir-riformi fil-livell nazzjonali u biex iservu ta’ boxxla għal proċess imġedded ta’ konverġenza madwar l-Ewropa u fl-2019 baqgħu l-istess. Minbarra li jixhdu l-ambitu u d-direzzjoni għal koordinazzjoni tal-politika tal-Istati Membri, il-linji gwida jipprovdu wkoll il-bażi għal rakkomandazzjonijiet speċifiċi għal kull pajjiż fl-oqsma rispettivi. Flimkien mal-linji gwida ġenerali għall-politika ekonomika, il-linji gwida dwar l-impjiegi qegħdin jiġu ppreżentati bħala Deċiżjoni tal-Kunsill dwar il-linji gwida għal-linji politiċi dwar l-impjiegi tal-Istati Membri (il-Parti II tal-Linji Gwida Integrati).

               Il-linji gwida għal-linji politiċi dwar l-impjiegi tal-Istati Membri ġew emendati biex jallinjaw it-test li jintegra l-erba’ dimensjonijiet tal-Istrateġija Annwali għat-Tkabbir Sostenibbli (Annual Sustainable Growth Strategy - ASGS) u b’mod partikolari, id-dimensjoni tas-sostenibbiltà ambjentali, filwaqt li jirriflettu n-narrattiva ta’ Ewropa Soċjali Aktar b’Saħħitha għal Tranżizzjoni Ġusta u biex jintegraw l-Għanijiet ta’ Żvilupp Sostenibbli (SDGs) tan-NU.

               Il-“Linji Gwida dwar l-Impjiegi” riveduti huma dawn li ġejjin:

               Il-Linja gwida nru 5:  Nagħtu spinta lid-domanda għax-xogħol

               Il-Linja gwida nru 6:  Insaħħu l-provvista ta’ ħaddiema u ntejbu l-aċċess għall-impjiegi, għall-ħiliet u għall-kompetenzi

               Il-Linja gwida nru 7:  Insaħħu l-funzjonament tas-swieq tax-xogħol u l-effettività tad-djalogu soċjali

               Il-Linja gwida nru 8:  Nippromwovu l-opportunitajiet indaqs għal kulħadd, inrawmu l-inklużjoni soċjali u niġġieldu l-faqar

               2020/0030 (NLE)

               Proposta għal

               DEĊIŻJONI TAL-KUNSILL

               fir-rigward ta’ linji gwida għal-linji politiċi dwar l-impjiegi tal-Istati Membri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 148(2) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-opinjoni tal-Parlament Ewropew
                  1
               ,

               Wara li kkunsidra l-opinjoni tal-Kumitat Ekonomiku u Soċjali Ewropew
                  2
               ,

               Wara li kkunsidra l-opinjoni tal-Kumitat tar-Reġjuni
                  3
               ,

               Wara li kkunsidra l-opinjoni tal-Kumitat tal-Impjiegi
                  4
               ,

               Billi:

               (1)L-Istati Membri u l-Unjoni jridu jaħdmu biex tiġi żviluppata strateġija koordinata għall-impjiegi u b’mod partikolari biex tiġi promossa forza tax-xogħol b’ħiliet, imħarrġa u adattabbli kif ukoll swieq tax-xogħol li jwieġbu għat-tibdil ekonomiku, bil-ħsieb li jinkisbu l-objettivi ta’ livell massimu ta’ impjiegi u progress soċjali, tkabbir ibbilanċjat u livell għoli ta’ protezzjoni u titjib tal-kwalità tal-ambjent kif stabbilit fl-Artikolu 3 tat-Trattat dwar l-Unjoni Ewropea. L-Istati Membri għandhom jikkunsidraw il-promozzjoni tal-impjiegi bħala kwistjoni ta’ interess komuni u jikkoordinaw l-azzjoni tagħhom f’dan ir-rigward fil-Kunsill, filwaqt li jieħdu kont tal-prattiki nazzjonali relatati mar-responsabbiltajiet tal-maniġment u tal-ħaddiema.

               (2)L-Unjoni trid tiġġieled kontra l-esklużjoni soċjali u d-diskriminazzjoni u tippromwovi l-ġustizzja u l-protezzjoni soċjali, kif ukoll l-ugwaljanza bejn in-nisa u l-irġiel, is-solidarjetà bejn il-ġenerazzjonijiet u l-protezzjoni tad-drittijiet tat-tfal. Meta tiddefinixxi u timplimenta l-politiki u l-attivitajiet tagħha, l-Unjoni għandha tieħu kont ta’ rekwiżiti marbuta mal-promozzjoni ta’ livell għoli ta’ impjiegi, il-garanzija ta’ protezzjoni soċjali adegwata, il-ġlieda kontra l-faqar u l-esklużjoni soċjali u livell għoli ta’ edukazzjoni u taħriġ, kif stabbilit fl-Artikolu 9 tat-Trattat dwar il-Funzjonament tal-Unjoni Ewropea.

               (3)F’konformità mat-Trattat dwar il-Funzjonament tal-Unjoni Ewropea (TFUE), l-Unjoni żviluppat u implimentat strumenti għall-koordinazzjoni tal-politika dwar il-politiki ekonomiċi u tal-impiegi. Bħala parti minn dawn l-istrumenti, dawn il-Linji gwida għal-Linji Politiċi dwar l-Impjiegi tal-Istati Membri, flimkien mal-Linji Gwida Ġenerali għall-Politiki Ekonomiċi tal-Istati Membri u tal-Unjoni stabbiliti fir-Rakkomandazzjoni tal-Kunsill (UE) 2015/1184 (
                  5
               ), isawru l-Linji Gwida Integrati. Dawn għandhom jiggwidaw l-implimentazzjoni tal-politika fl-Istati Membri u fl-Unjoni, li tirrifletti l-interdipendenza bejn l-Istati Membri. Is-sett li jirriżulta ta’ politiki u riformi kkoordinati Ewropej u nazzjonali jikkostitwixxi taħlita sostenibbli u ġenerali adatta ta’ politiki ekonomiċi u tal-impjiegi  li jenħtieġ li tikseb effetti kollaterali pożittivi.

               (4)Il-Linji gwida għal-Linji Politiċi dwar l-Impjiegi huma konsistenti mal-Patt ta’ Stabbiltà u Tkabbir, il-leġiżlazzjoni eżistenti tal-Unjoni u inizjattivi tal-Unjoni varji, inkluż ir-rakkomandazzjoni tal-Kunsill tat-22 ta’ April 2013 dwar it-twaqqif ta’ Garanzija għaż-Żgħażagħ (
                  6
               ), ir-Rakkomandazzjoni tal-Kunsill tal-15 ta’ Frar 2016 dwar l-integrazzjoni tal-persuni li ilhom qiegħda fis-suq tax-xogħol (
                  7
               ), ir-Rakkomandazzjoni tal-Kunsill tad-19 ta’ Diċembru 2016 dwar Perkorsi ta’ Titjib tal-Ħiliet (
                  8
               ), ir-Rakkomandazzjoni tal-Kunsill tal-15 ta’ Marzu 2018 dwar Qafas Ewropew għal Apprendistati ta’ Kwalità u Effettivi (
                  9
               ), ir-Rakkomandazzjoni tal-Kunsill tat-22 ta’ Mejju 2018 dwar il-kompetenzi ewlenin għat-tagħlim tul il-ħajja (
                  10
               ), ir-Rakkomandazzjoni tal-Kunsill tat-22 ta’ Mejju 2019 dwar Sistemi ta’ Edukazzjoni u Kura Bikrija ta’ Kwalità Għolja tat-Tfal (
                  11
               ) u r-Rakkomandazzjoni tal-Kunsill tat-8 ta’ Novembru 2019 dwar l-Aċċess għall-Protezzjoni Soċjali (
                  12
               ).

               (5)Is-Semestru Ewropew jiġbor flimkien strumenti differenti f’qafas ġenerali għal koordinazzjoni u sorveljanza ta’ politiki ekonomiċi u tal-impjiegi multilaterali integrati. Filwaqt li jsegwi s-sostenibbiltà ambjentali, il-produttività, il-ġustizzja u l-istabbiltà, is-Semestru Ewropew jintegra l-prinċipji tal-Pilastru Ewropew tad-Drittijiet Soċjali, inkluż impenn qawwi mas-sħab soċjali, is-soċjetà ċivili u partijiet interessati oħra. Huwa jappoġġa t-twettiq tal-Għanijiet ta’ Żvilupp Sostenibbli (
                  13
               ) . Jenħtieġ li l-politiki tal-impjiegi u dawk ekonomiċi tal-Unjoni u tal-Istati Membri jimxu id f’id mat-tranżizzjoni tal-Ewropa lejn ekonomija newtrali għall-klima, ambjentalment sostenibbli u diġitali, filwaqt li jtejbu l-kompetittività, irawmu l-innovazzjoni, il-ġustizzja soċjali u l-opportunitajiet indaqs kif ukoll jindirizzaw l-inugwaljanzi u d-disparitajiet reġjonali.

               (6)It-tibdil fil-klima u l-isfidi relatati mal-ambjent, il-globalizzazzjoni, id-diġitalizzazzjoni u t-tibdil demografiku se jittrasformaw l-ekonomiji u s-soċjetajiet Ewropej. Jenħtieġ li l-Unjoni u l-Istati Membri tagħha jaħdmu flimkien biex jindirizzaw b’mod effettiv dawn il-fatturi strutturali u jadattaw is-sistemi eżistenti kif meħtieġ, filwaqt li jirrikonoxxu l-interdipendenza mill-qrib tal-ekonomiji u s-swieq tax-xogħol tal-Istati Membri u l-politiki relatati. Dan jirrikjedi azzjoni ta’ politika koordinata, ambizzjuża u effettiva kemm fil-livell tal-Unjoni kif ukoll fil-livell nazzjonali, f’konformità mat-TFUE u d-dispożizzjonijiet tal-Unjoni dwar il-governanza ekonomika. Jenħtieġ li azzjoni ta’ politika bħal din tinkludi spinta għall-investiment sostenibbli, impenn imġedded għal riformi strutturali b’sekwenza loġika li jtejbu l-produttività, tkabbir ekonomiku, koeżjoni soċjali u territorjali, konverġenza ’l fuq, reżiljenza u l-eżerċizzju ta’ responsabbiltà fiskali. Jenħtieġ li tikkombina miżuri min-naħa tal-provvista u min-naħa tad-domanda, filwaqt li tqis l-impatti tagħhom mil-lat ambjentali, soċjali u tal-impiegi.

               (7)Il-Parlament Ewropew, il-Kunsill u l-Kummissjoni ffirmaw proklamazzjoni interistituzzjonali għal Pilastru Ewropew tad-Drittijiet Soċjali (
                  14
               ). Il-Pilastru jistabbilixxi għoxrin prinċipju u dritt biex jappoġġaw swieq tax-xogħol u sistemi ta’ protezzjoni soċjali ġusti u li jiffunzjonaw tajjeb, strutturati madwar tliet kategoriji: opportunitajiet u aċċess indaqs għas-suq tax-xogħol, kundizzjonijiet tax-xogħol ġusti u protezzjoni u inklużjoni soċjali. Il-prinċipji u d-drittijiet jagħtu direzzjoni lill-istrateġija tagħna filwaqt li jiżguraw li t-tranżizzjonijiet għan-newtralità tal-klima u s-sostenibbiltà ambjentali, id-diġitalizzazzjoni u l-bidla demografika jkunu soċjalment ekwi u ġusti. Il-Pilastru jikkostitwixxi qafas ta’ referenza għall-monitoraġġ tal-prestazzjoni tal-impjiegi u soċjali tal-Istati Membri, biex imexxi r-riformi fil-livell nazzjonali, reġjonali u lokali u biex jirrikonċilja s-suq “soċjali” u s- “suq” fl-ekonomija moderna tal-lum, inkluż permezz tal-promozzjoni tal-ekonomija soċjali.

               (8)Ir-riformi fis-suq tax-xogħol, inkluż il-mekkaniżmi tal-iffissar tal-pagi nazzjonali, jenħtieġ li jsegwu prattiki nazzjonali ta’ djalogu soċjali u jagħtu lok għall-opportunità meħtieġa għal kunsiderazzjoni ġenerali tal-kwistjonijiet soċjoekonomiċi, inkluż it-titjib fis-sostenibbiltà, fil-kompetittività, fil-ħolqien tal-impjiegi, fil-politiki tat-tagħlim tul il-ħajja u tat-taħriġ, fil-kundizzjonijiet tax-xogħol, fl-edukazzjoni u l-ħiliet, fis-saħħa pubblika u l-inklużjoni kif ukoll fid-dħul reali.

               (9)Jenħtieġ li l-Istati Membri u l-Unjoni jiżguraw li t-trasformazzjonijiet ikunu ekwi u soċjalment ġusti, li jsaħħu l-isforzi biex tiġi stabbilita soċjetà inklużiva u reżiljenti li fiha n-nies ikunu protetti u jkollhom is-setgħa biex jantiċipaw u jiġġestixxu l-bidla, u li jippermettu li n-nies jipparteċipaw attivament fis-soċjetà u jikkontribwixxu għall-iżvilupp ekonomiku. Jenħtieġ li tiġi indirizzata d-diskriminazzjoni fil-forom kollha tagħha. Jenħtieġ li jiġu żgurati l-aċċess u l-opportunitajiet għal kulħadd u jenħtieġ li jitnaqqsu l-faqar u l-esklużjoni soċjali (inkluż dawk tat-tfal), b’mod partikolari billi jiġi żgurat funzjonament effettiv tas-swieq tax-xogħol u tas-sistemi tal-protezzjoni soċjali u billi jitneħħew l-ostakli għall-edukazzjoni, it-taħriġ u l-parteċipazzjoni fis-suq tax-xogħol, inkluż permezz ta’ investimenti fl-edukazzjoni u l-kura bikrija tat-tfal. L-aċċess f’waqtu u ekwu għal servizzi tal-kura tas-saħħa affordabbli, inkluż il-prevenzjoni u l-promozzjoni tas-saħħa huma partikolarment rilevanti fil-kuntest ta’ soċjetajiet li qed jixjieħu. Jenħtieġ li l-persuni b’diżabbiltà li jikkontribwixxu għat-tkabbir ekonomiku u l-iżvilupp soċjali jkompli jwettqu l-potenzjal tagħhom. Mas-seħħ ta’ mudelli ekonomiċi u kummerċjali ġodda fil-postijiet tax-xogħol tal-Unjoni, ir-relazzjonijiet tax-xogħol qed jinbidlu wkoll. Jenħtieġ li l-Istati Membri  jiżguraw li r-relazzjonijiet tax-xogħol li jirriżultaw minn forom ġodda ta’ xogħol iżommu u jsaħħu l-mudell soċjali tal-Ewropa.

               (10)Jenħtieġ li dawn il-Linji Gwida Integrati jsawru l-bażi għal rakkomandazzjonijiet speċifiċi għall-pajjiżi li l-Kunsill jista’ jindirizza lill-Istati Membri. Jenħtieġ li l-Istati Membri jagħmlu użu sħiħ mill-Fond Soċjali Ewropew Plus u minn fondi oħra tal-Unjoni, inkluż il-Fond ta’ Tranżizzjoni Ġusta u InvestEU, biex irawmu l-impjiegi, l-investimenti soċjali, l-inklużjoni soċjali, u l-aċċessibbiltà, jippromwovu l-opportunitajiet għat-titjib tal-ħiliet u t-taħriġ mill-ġdid tal-forza tax-xogħol, it-tagħlim tul il-ħajja u l-edukazzjoni u t-taħriġ ta’ kwalità għolja għal kulħadd, inkluż il-litteriżmu u l-ħiliet diġitali. Filwaqt li l-Linji Gwida Integrati huma indirizzati lill-Istati Membri u lill-Unjoni, jenħtieġ li jiġu implimentati fi sħubija mal-awtoritajiet nazzjonali, reġjonali u lokali kollha, bl-involviment mill-qrib tal-parlamenti, kif ukoll is-sħab soċjali u r-rappreżentanti tas-soċjetà ċivili.

               (11)Il-Kumitat tal-Impjiegi u l-Kumitat tal-Protezzjoni Soċjali jenħtieġ li jissorveljaw il-mod li bih il-politiki rilevanti jiġu implimentati fid-dawl tal-linji gwida għal-linji politiċi dwar l-impjiegi, skont il-mandati rispettivi tagħhom ibbażati fuq it-Trattat. Dawn il-kumitati u korpi preparatorji oħra tal-Kunsill involuti fil-koordinazzjoni ta’ politiki ekonomiċi u soċjali jenħtieġ li jaħdmu flimkien mill-qrib. Jenħtieġ li jiġi sostnut id-djalogu dwar politiki bejn il-Parlament Ewropew, il-Kunsill u l-Kummissjoni, b’mod partikolari fir-rigward tal-linji gwida għal-linji politiċi dwar l-impjiegi tal-Istati Membri.

               (12)Il-Kumitat tal-Protezzjoni Soċjali ġie kkonsultat,

               ADOTTAT DIN ID-DEĊIŻJONI:

               Artikolu 1

               Il-linji gwida għal-linji politiċi dwar l-impjiegi tal-Istati Membri, kif stabbiliti fl-Anness, huma b’dan adottati. Dawn il-linji gwida għandhom jiffurmaw parti mil-linji gwida integrati.

               Artikolu 2

               L-Istati Membri għandhom iqisu l-linji gwida stabbiliti fl-Anness fil-politika dwar l-impjiegi u l-programmi ta’ riforma tagħhom, li għandhom jiġu rappurtati f’konformità mal-Artikolu 148(3) TFUE.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU C , , p. .

                     (2)

                        ĠU C , , p. .

                     (3)

                        ĠU C , , p. .

                     (4)

                        ĠU C , , p. .

                     (5)

                        Ir-Rakkomandazzjoni tal-Kunsill (UE) 2015/1184 tal-14 ta’ Lulju 2015 dwar linji gwida ġenerali għall-politiki ekonomiċi tal-Istati Membri u tal-Unjoni Ewropea (ĠU L 192, 18.7.2015, p. 27).

                     (6)

                        ĠU C 120, 26.4.2013, p. 1.

                     (7)

                        ĠU C 67, 20.2.2016, p. 1.

                     (8)

                        ĠU C 484, 24.12.2016, p. 1.

                     (9)

                        ĠU C 153, 2.5.2018, p. 1.

                     (10)

                        ĠU C 189, 4.6.2018, p. 1–13

                     (11)

                        ĠU C 189, 5.6.2019, p. 4–14

                     (12)

                        ĠU C 387, 15.11.2019, p. 1–8

                     (13)

                        Ir-Riżoluzzjoni tan-NU A/RES/70/11

                     (14)

                        ĠU C 428, 13.12.2017, p. 10.

    ---documentbreak---

               IL-KUMMISSJONI EWROPEA
            Brussell, 26.2.2020
            COM(2020) 70 final
            ANNESS
            tal-
            Proposta għalDEĊIŻJONI TAL-KUNSILL
            dwar il-linji gwida għal-linji politiċi dwar l-impiegi tal-Istati Membri

               ANNESS

               Il-Linja gwida nru 5: Nagħtu spinta lid-domanda għax-xogħol

               Jenħtieġ li l-Istati Membri jippromwovu b’mod attiv ekonomija tas-suq soċjali sostenibbli u jiffaċilitaw u jappoġġaw l-investiment fil-ħolqien ta’ impjiegi ta’ kwalità. Għal dan il-għan, jenħtieġ li jnaqqsu l-ostakoli li n-negozji jiffaċċjaw biex jimpjegaw in-nies, irawmu l-intraprenditorija responsabbli u l-impjieg indipendenti ġenwin u, b’mod partikolari, jappoġġjaw il-ħolqien u t-tkabbir ta’ intrapriżi mikro, żgħar u ta’ daqs medju, inkluż permezz tal-aċċess għall-finanzi. Jenħtieġ li l-Istati Membri jippromwovu b’mod attiv l-iżvilupp tal-ekonomija soċjali, irawmu l-innovazzjoni soċjali u l-intrapriżi soċjali, u jinkoraġġixxu dawk il-forom innovattivi ta’ xogħol, joħolqu opportunitajiet ta’ impjiegi ta’ kwalità u jiġġeneraw benefiċċji soċjali fil-livell lokali.

               Jenħtieġ li jonqos il-piż fiskali minn fuq ix-xogħol u jiżdied fuq sorsi oħra ta’ tassazzjoni li jappoġġjaw l-impieg u t-tkabbir inklużiv u fl-istess ħin jiġi allinjat mal-objettivi klimatiċi u ambjentali, filwaqt li jittieħed kont tal-effett ridistributtiv tas-sistema fiskali, filwaqt li jiġi protett id-dħul għal protezzjoni soċjali adegwata u l-infiq li jsaħħaħ it-tkabbir.

               Jenħtieġ li l-Istati Membri li għandhom fis-seħħ mekkaniżmi nazzjonali għall-iffissar ta’ pagi minimi statutorji jiżguraw involviment effettiv tas-sħab soċjali b’mod trasparenti u prevedibbli li jippermetti rispons adegwat tal-pagi għal żviluppi fil-produttività u jipprovdu pagi ġusti għal standard ta’ għajxien deċenti, u jagħtu attenzjoni partikolari lill-gruppi bi dħul baxx u medju bl-għan ta’ konverġenza ’l fuq. Jenħtieġ li dawn il-mekkaniżmi jqisu l-prestazzjoni ekonomika bejn ir-reġjuni u s-setturi. Jenħtieġ li l-Istati Membri jippromwovu d-djalogu soċjali u n-negozjar kollettiv bil-għan li jiġu stabbiliti l-pagi. Filwaqt li jirrispettaw il-prattiki nazzjonali, jenħtieġ li l-Istati Membri u s-sħab soċjali  jiżguraw li l-ħaddiema kollha jkunu intitolati għal pagi adegwati u ġusti permezz ta’ ftehimiet kollettivi jew pagi minimi statutorji adegwati, filwaqt li jitqies l-impatt tagħhom fuq il-kompetittività, il-ħolqien tal-impjiegi u l-faqar fost dawk li jaħdmu.

               Il-Linja gwida nru 6: Insaħħu l-provvista ta’ ħaddiema u ntejbu l-aċċess għall-impjiegi, għall-ħiliet u għall-kompetenzi

               Fil-kuntest ta’ tranżizzjonijiet teknoloġiċi u ambjentali, kif ukoll ta’ tibdil demografiku, jenħtieġ li l-Istati Membri jippromwovu s-sostenibbiltà , il-produttività, l-impjegabbiltà u l-kapital uman, irawmu l-għarfien, il-ħiliet u l-kompetenzi rilevanti tul il-ħajja tax-xogħol tal-persuni, filwaqt li jirrispondu għall-ħtiġijiet attwali u futuri tas-suq tax-xogħol. Jenħtieġ ukoll li l-Istati Membri jadattaw u jinvestu fis-sistemi tagħhom ta’ edukazzjoni u ta' taħriġ biex jipprovdu edukazzjoni ta’ kwalità għolja u inklużiva, inkluż l-edukazzjoni u t-taħriġ vokazzjonali. Jenħtieġ li l-Istati Membri jaħdmu flimkien mas-sħab soċjali, il-fornituri tal-edukazzjoni u t-taħriġ, l-intrapriżi u partijiet ikkonċernati oħra biex jindirizzaw id-dgħufijiet strutturali fis-sistemi tal-edukazzjoni u tat-taħriġ, u jtejbu l-kwalità u r-rilevanza tas-suq tax-xogħol, bil-ħsieb ukoll li jħaffu t-tranżizzjoni ambjentali. Jenħtieġ li tingħata attenzjoni partikolari għall-isfidi tal-professjoni tat-tagħlim. Jenħtieġ li s-sistemi tal-edukazzjoni u t-taħriġ jgħammru lill-istudenti kollha b’kompetenzi ewlenin, inkluż il-ħiliet bażiċi u diġitali kif ukoll il-kompetenzi trasversali biex jinbnew il-pedamenti għall-adattabbiltà aktar tard fil-ħajja. Jenħtieġ li l-Istati Membri jfittxu li jiżguraw it-trasferiment ta’ intitolamenti ta’ taħriġ matul bidliet professjonali fil-karriera, inkluż, fejn xieraq, permezz ta’ kontijiet individwali ta’ tagħlim. Jenħtieġ li dawn jippermettu lil kulħadd biex jantiċipa u jadatta aħjar għall-ħtiġijiet tas-suq tax-xogħol b’mod partikolari permezz ta’ taħriġ mill-ġdid u titjib tal-ħiliet kontinwi, bil-ħsieb li jiġu appoġġati tranżizzjonijiet ekwi u ġusti għal kulħadd, jissaħħu l-eżiti soċjali, jiġu indirizzati n-nuqqasijiet tas-suq tax-xogħol u titjieb ir-reżiljenza ġenerali tal-ekonomija għax-xokkijiet.

               Jenħtieġ li l-Istati Membri  jrawmu opportunitajiet indaqs għal kulħadd billi jindirizzaw l-inugwaljanzi fis-sistemi tal-edukazzjoni u tat-taħriġ, inkluż billi jipprovdu aċċess għal edukazzjoni ta’ kwalità tajba fit-tfulija bikrija. Jenħtieġ li jgħollu l-livelli ġenerali tal-edukazzjoni, inaqqsu l-għadd ta’ żgħażagħ li jitilqu kmieni mill-iskola, iżidu l-aċċess għall-edukazzjoni terzjarja u li jitlestew l-istudji relatati, iżidu l-parteċipazzjoni tal-adulti fit-tagħlim kontinwu, partikolarment fost studenti ġejjin minn ambjenti żvantaġġati,  dawk l-inqas kwalifikati. Filwaqt li jqisu rekwiżiti ġodda f’soċjetajiet diġitali, ekoloġiċi u li qed jixjieħu, jenħtieġ li l-Istati Membri jsaħħu t-tagħlim ibbażat fuq ix-xogħol fis-sistemi tal-edukazzjoni u tat-taħriġ vokazzjonali tagħhom (ETV) (inkluż permezz ta’ apprendistati ta’ kwalità u effettivi) u jżidu l-għadd ta’ gradwati fix-Xjenza, it-Teknoloġija, l-Inġinerija u l-Matematika (Science, Technology, Engineering and Mathematics - STEM) kemm fl-ETV f’livell medju kif ukoll fl-edukazzjoni terzjarja. Barra minn hekk, jenħtieġ li l-Istati Membri jtejbu r-rilevanza għas-suq tax-xogħol tal-edukazzjoni terzjarja u tar-riċerka, itejbu l-monitoraġġ u t-tbassir tal-ħiliet, jagħmlu l-ħiliet aktar viżibbli u l-kwalifiki komparabbli, inkluż dawk miksuba barra mill-pajjiż, u jżidu l-opportunitajiet għar-rikonoxximent u l-validazzjoni tal-ħiliet u l-kompetenzi miksuba barra mill-edukazzjoni u t-taħriġ formali. Jenħtieġ li jtejbu u jżidu l-provvista u l-użu tal-edukazzjoni u tat-taħriġ vokazzjonali kontinwi flessibbli. Jenħtieġ li l-Istati Membri jappoġġaw ukoll lill-adulti b’ħiliet baxxi biex iżommu jew jiżviluppaw l-impjegabbiltà fit-tul tagħhom billi jzidu l-aċċess għal opportunitajiet ta’ tagħlim ta’ kwalità u t-twettiq tagħhom, permezz tal-implimentazzjoni ta’ Perkorsi ta’ Titjib tal-Ħiliet, inkluż permezz ta' valutazzjoni tal-ħiliet, offerta ta’ edukazzjoni u taħriġ li taqbel mal-opportunitajiet tas-suq tax-xogħol u l-validazzjoni u r-rikonoxximent tal-ħiliet miksuba.

               Jenħtieġ li l-Istati Membri  jipprovdu lill-persuni qiegħda u inattivi b’assistenza effettiva, f’waqtha, ikkoordinata u mfassla apposta, li tkun ibbażata fuq l-appoġġ għat-tfittix ta’ impjieg, it-taħriġ, ir-rikwalifikazzjoni u l-aċċess għal servizzi oħra ta’ sostenn. Jenħtieġ li jitwettqu strateġiji komprensivi li jinkludu valutazzjoni individwali fil-fond dwar il-qgħad kemm jista’ jkun malajr bil-ħsieb li jitnaqqas u jiġi evitat b’mod sinifikanti l-qgħad strutturali u fit-tul. Il-qgħad fost iż-żgħażagħ u l-kwistjoni ta’ żgħażagħ barra mill-edukazzjoni, mill-impjieg jew mit-taħriġ, jenħtieġ li jiġu indirizzati permezz tal-prevenzjoni tat-tluq bikri mill-iskola u t-titjib strutturali fit-tranżizzjoni mill-iskola għax-xogħol, inkluż permezz tal-implimentazzjoni sħiħa tal-Garanzija għaż-Żgħażagħ (
                  1
               ).

               Jenħtieġ li l-Istati Membri jneħħu l-ostakli u d-diżinċentivi għall-parteċipazzjoni fis-suq tax-xogħol, u jipprovdu l-inċentivi għaliha, b’mod partikolari għal ħaddiema bi dħul baxx, ħaddiema li huma t-tieni sors ta’ dħul u dawk l-aktar imbiegħda mis-suq tax-xogħol. Jenħtieġ li l-Istati Membri jappoġġaw ambjent adattat għax-xogħol għal persuni b’diżabilità, inkluż permezz ta’ appoġġ finanzjarju u servizzi finanzjarji mmirati li jippermettulhom li jipparteċipaw fis-suq tax-xogħol u fis-soċjetà.

               Jenħtieġ li l-Istati Membri jiżguraw l-ugwaljanza bejn is-sessi u aktar parteċipazzjoni tan-nisa fis-suq tax-xogħol, inkluż permezz ta’ opportunitajiet indaqs u progressjoni tal-karriera u t-tneħħija tal-ostakli għall-parteċipazzjoni fit-tmexxija fil-livelli kollha tat-teħid tad-deċiżjonijiet. Id-differenza bejn il-pagi tal-irġiel u n-nisa jenħtieġ li tiġi indirizzata. Jenħtieġ li jkun żgurat li jkun hemm paga ugwali għal xogħol ugwali, jew xogħol ta’ valur ugwali, u t-trasparenza fil-pagi. Jenħtieġ li tiġi promossa r-rikonċiljazzjoni tax-xogħol, il-familja u l-ħajja privata kemm għan-nisa kif ukoll għall-irġiel, b’mod partikolari permezz ta’ aċċess għal kura fit-tul u servizzi tal-edukazzjoni u kura bikrija tat-tfal. Jenħtieġ li l-Istati Membri  jiżguraw li l-ġenituri u persuni oħra b’responsabbiltajiet ta’ kura jkollhom aċċess għal liv tal-familja adegwat u arranġamenti flessibbli tax-xogħol sabiex jintlaħaq bilanċ bejn ix-xogħol, il-familja u l-ħajja privata, u jippromwovu użu bilanċjat ta’ dawn l-intitolamenti bejn in-nisa u l-irġiel.

               Il-Linja gwida nru 7: Insaħħu l-funzjonament tas-swieq tax-xogħol u l-effettività tad-djalogu soċjali

               Sabiex jibbenefikaw minn forza tax-xogħol dinamika u produttiva, minn xejriet tax-xogħol u mudelli kummerċjali ġodda, jenħtieġ li l-Istati Membri jaħdmu flimkien mas-sħab soċjali fuq il-kundizzjonijiet tax-xogħol ġusti, trasparenti u prevedibbli, li jibbilanċjaw id-drittijiet u l-obbligi. Jenħtieġ li jnaqqsu u jipprevjenu s-segmentazzjoni fis-swieq tax-xogħol, jiġġieldu kontra x-xogħol mhux iddikjarat u jrawmu t-tranżizzjoni lejn forom ta’ impjieg miftuħa. Jenħtieġ li r-regoli dwar il-protezzjoni tal-impjiegi, il-liġi tax-xogħol u l-istituzzjonijiet  jipprovdu lkoll kemm ambjent adatt għar-reklutaġġ, kif ukoll il-flessibbiltà meħtieġa għall-impjegaturi biex jadattaw malajr għal bidliet fil-kuntest ekonomiku, filwaqt li jiġu preservati ambjenti tax-xogħol adegwati, siguri u tajbin għas-saħħa, sikuri u adattati tajjeb għall-ħaddiema, li jipproteġu d-drittijiet tax-xogħol u jiżguraw il-protezzjoni soċjali. Jenħtieġ li jiġu evitati relazzjonijiet tax-xogħol li jwasslu għal kondizzjonijiet tax-xogħol prekarji, inkluż fil-każ ta’ ħaddiema tal-pjattaformi u billi jiġi miġġieled l-abbuż ta’ kuntratti atipiċi. L-aċċess għal riżoluzzjoni tat-tilwim effettiv u imparzjali u dritt għal rimedju, inkluż kumpens adegwat, jenħtieġ li jiġu żgurati f’każijiet ta’ tkeċċija inġusta.

               Jenħtieġ li l-politiki jkollhom l-għan li jtejbu u jappoġġaw il-parteċipazzjoni, it-tlaqqigħ u t-tranżizzjonijiet tas-suq tax-xogħol. Jenħtieġ li l-Istati Membri jħeġġu u jsostnu b’mod effettiv lil dawk li jistgħu jipparteċipaw fis-suq tax-xogħol. Jenħtieġ li l-Istati Membri jsaħħu l-effettività ta’ politiki attivi tas-suq tax-xogħol billi jagħmluhom aktar immirati, mifruxa u jilħqu aktar ’il bogħod u jorbtuhom aħjar mal-appoġġ għall-introjtu għal dawk qiegħda, waqt li jkunu qed ifittxu x-xogħol u abbażi tad-drittijiet u r-responsabbiltajiet tagħhom. L-Istati Membri jenħtieġ li jimmiraw għal servizzi pubbliċi tal-impjiegi aktar effettivi u effiċjenti billi jiżguraw assistenza f’waqtha u mfassla apposta li tappoġġa lil dawk li qed ifittxu impjieg, jappoġġaw id-domanda tas-suq tax-xogħol u jimplimentaw ġestjoni bbażata fuq il-prestazzjoni.

               Jenħtieġ li l-Istati Membri jipprovdu lil dawk qiegħda b’benefiċċji tal-qgħad adegwati ta’ tul taż-żmien raġonevoli, konformi mal-kontribuzzjonijiet u r-regoli ta’ eliġibbiltà nazzjonali tagħhom. Jenħtieġ li tali benefiċċji ma jkunux ta’ diżinċentiv għal ritorn ta’ malajr għax-xogħol u jenħtieġ li jkunu akkumpanjati minn politiki attivi tas-suq tax-xogħol

               Jenħtieġ li l-mobbiltà tal-istudenti u tal-ħaddiema tkun appoġġata b’mod adegwat bil-għan li jittejbu l-impjegabbiltà, il-ħiliet u jiġi sfruttat il-potenzjal sħiħ tas-suq tax-xogħol Ewropew, filwaqt li jiġu żgurati wkoll kundizzjonijiet ġusti għal dawk kollha li qed iwettqu attività transfruntiera u żieda fil-kooperazzjoni amministrattiva fost l-amministrazzjonijiet nazzjonali fir-rigward tal-ħaddiema mobbli. Jenħtieġ li jitneħħew l-ostakli għal mobbiltà fl-edukazzjoni u t-taħriġ, fil-pensjonijiet okkupazzjonali u personali u fir-rikonoxximent ta’ kwalifiki u li jiġi ssimplifikat ir-rikonoxximent tal-kwalifiki. Jenħtieġ li l-Istati Membri jieħdu azzjoni biex jiżguraw li l-proċeduri amministrattivi ma jkunux ostaklu bla bżonn għall-ħaddiema minn Stati Membri oħra li jkunu ser jibdew fl-impjieg, inkluż għall-ħaddiema transkonfinali. Jenħtieġ li l-Istati Membri jipprevjenu wkoll l-abbuż tar-regoli eżistenti u jindirizzaw il-kawżi sottostanti tal-“eżodu ta’ mħuħ” minn ċerti reġjuni permezz ta’ miżuri ta’ żvilupp reġjonali xierqa.

               Filwaqt li jibnu fuq prattiki nazzjonali eżistenti, u sabiex jiksbu djalogu soċjali aktar effikaċi u eżiti soċjoekonomiċi aħjar, jenħtieġ li l-Istati Membri jiżguraw involviment f’waqtu u sinifikanti tas-sħab soċjali fit-tfassil u l-implimentazzjoni ta’ riformi u politiki soċjali, tal-impjiegi u, meta rilevanti, ekonomiċi, inkluż permezz ta’ appoġġ għal kapaċità akbar tas-sħab soċjali. Jenħtieġ li l-Istati Membri jrawmu d-djalogu soċjali u n-negozjar kollettiv. Jenħtieġ li s-sħab soċjali jiġu mħeġġa jinnegozjaw u jikkonkludu ftehimiet kollettivi fi kwistjonijiet rilevanti għalihom, filwaqt li jirrispettaw bis-sħiħ l-awtonomija tagħhom u d-dritt għal azzjoni kollettiva.

               Meta rilevanti u filwaqt li jibnu fuq prattiki nazzjonali eżistenti, jenħtieġ li l-Istati Membri jieħdu kont tal-esperjenza fil-kwistjonijiet soċjali u tal-impjiegi ta’ organizzazzjonijiet tas-soċjetà ċivili rilevanti.

               Il-Linja gwida nru 8: Nippromwovu l-opportunitajiet indaqs għal kulħadd, inrawmu l-inklużjoni soċjali u niġġieldu l-faqar

               Jenħtieġ li l-Istati Membri jippromwovu swieq tax-xogħol inklużivi u miftuħa għal kulħadd, billi jdaħħlu fis-seħħ miżuri effettivi għall-ġlieda kontra l-forom kollha ta’ diskriminazzjoni u jippromwovu opportunitajiet indaqs għal gruppi li ma jkunux rappreżentati biżżejjed fis-suq tax-xogħol, filwaqt  li jagħtu attenzjoni xierqa għad-dimensjoni reġjonali u territorjali. Jenħtieġ li jiżguraw it-trattament ugwali  f’dak li għandu x’jaqsam mal-impjieg, il-protezzjoni soċjali, is-saħħa u l-kura fit-tul, l-edukazzjoni u l-aċċess għal oġġetti u servizzi, irrispettivament mis-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali.

               Jenħtieġ li l-Istati Membri jimmodernizzaw is-sistemi tal-protezzjoni soċjali biex jipprovdu protezzjoni soċjali adegwata, effettiva, effiċjenti u sostenibbli fl-istadji kollha tal-ħajja tal-individwu, filwaqt li jrawmu l-inklużjoni soċjali u l-mobilità soċjali ’l fuq, jinċentivaw il-parteċipazzjoni fis-suq tax-xogħol u jindirizzaw l-inugwaljanzi, inkluż permezz tas-sistemi fiskali u ta’ benefiċċji tagħhom. Li nikkumplimentaw approċċi universali ma’ approċċi selettivi jtejjeb l-effettività tas-sistemi ta’ protezzjoni soċjali. Jenħtieġ li l-modernizzazzjoni tas-sistemi ta’ protezzjoni soċjali twassal għal aċċess, kwalità, adegwatezza u sostenibbiltà aħjar.

               Jenħtieġ li l-Istati Membri jiżviluppaw u jintegraw it-tliet linji ta’ inklużjoni attiva: appoġġ ta’ dħul adegwat, swieq tax-xogħol inklużivi u aċċess għal servizzi ta’ sostenn ta’ kwalità, li jissodisfaw il-ħtiġijiet individwali. Jenħtieġ li s-sistemi ta’ protezzjoni soċjali jiżguraw benefiċċji adegwati tad-dħul minimu għal dawk kollha li ma għandhomx biżżejjed riżorsi u jippromwovu l-inklużjoni soċjali billi jħeġġu lin-nies jipparteċipaw b’mod attiv fis-suq tax-xogħol u s-soċjetà, inkluż permezz ta’ servizzi soċjali mmirati.

               Id-disponibbiltà ta’ servizzi affordabbli, aċċessibbli u ta’ kwalità bħall-edukazzjoni u l-kura bikrija tat-tfal, il-kura barra l-iskola, l-edukazzjoni, it-taħriġ, l-akkomodazzjoni, is-servizzi tas-saħħa u l-kura fit-tul hija kundizzjoni neċessarja biex jiġu żgurati opportunitajiet indaqs. Jenħtieġ li tingħata attenzjoni partikolari lill-ġlieda kontra l-faqar u l-esklużjoni soċjali, inkluż il-faqar fost dawk li jaħdmu u l-faqar fost it-tfal. Jenħtieġ li l-Istati Membri jiżguraw li kulħadd ikollu aċċess għas-servizzi essenzjali. Jenħtieġ li l-Istati Membri jiżguraw aċċess għal akkomodazzjoni soċjali adegwat jew assistenza ta’ akkomodazzjoni għal dawk fil-bżonn jew f’qagħda vulnerabbli. B’relazzjoni ma’ dawn is-servizzi jenħtieġ li jitqiesu l-ħtiġijiet speċifiċi ta’ persuni b’diżabilità, inkluż l-aċċessibilità. Jenħtieġ li tiġi indirizzata b’mod speċifiku l-problema ta’ persuni mingħajr dar.

               L-Istati Membri jenħtieġ li jiżguraw l-aċċess f’waqtu għal kura tas-saħħa kurattiva, preventiva u affordabbli u kura fit-tul ta’ kwalità tajba, filwaqt li jissalvagwardjaw is-sostenibbiltà fit-tul.

               F’kuntest ta’ lonġevità u tibdil demografiku li qed jiżdiedu, jenħtieġ li l-Istati Membri  jassiguraw l-adegwatezza u s-sostenibbiltà tas-sistemi tal-pensjonijiet għall-ħaddiema u l-persuni li jaħdmu għal rashom u jipprovdu opportunitajiet indaqs għan-nisa u l-irġiel biex jiksbu drittijiet tal-pensjoni, inkluż permezz ta’ skemi supplimentari biex jiġi żgurat introjtu adegwat. Ir-riformi fil-pensjoni jenħtieġ li jiġu appoġġati minn miżuri li jestendu l-ħajja tax-xogħol, pereżempju biż-żieda tal-età effettiva tal-irtirar, u jitqiegħdu f’kuntest ta’ strateġiji għat-tixjiħ attiv. Jenħtieġ li l-Istati Membri jistabbilixxu djalogu kostruttiv mas-sħab soċjali u mal-partijiet ikkonċernati rilevanti oħra, u jippermettu introduzzjoni gradwali adatta tar-riformi.

                     (1)
                  ()
                        ĠU C 120, 26.4.2013, p. 1,


               IL-KUMMISSJONI EWROPEA
            Brussell, 27.2.2020
            COM(2020) 73 final
            2020/0032(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed, f’isem l-Unjoni Ewropea, fil-Kunsill Internazzjonali taċ-Ċereali b’rabta mal-estensjoni tal-Konvenzjoni dwar il-Kummerċ taċ-Ċereali tal-1995

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tiġi stabbilita l-pożizzjoni li trid tittieħed f’isem l-Unjoni fil-Kunsill Internazzjonali taċ-Ċereali b’rabta mal-adeżjoni tar-Repubblika tas-Serbja għall-Konvenzjoni dwar il-Kummerċ taċ-Ċereali tal-1995.

               2.Kuntest tal-proposta

               2.1.Il-Konvenzjoni dwar il-Kummerċ taċ-Ċereali tal-1995

               Il-Konvenzjoni dwar il-Kummerċ taċ-Ċereali tal-1995 (“il-Konvenzjoni”) għandha l-għan li tkompli l-kooperazzjoni internazzjonali fl-aspetti kollha tal-kummerċ taċ-ċereali, li tippromwovi l-espansjoni tal-kummerċ internazzjonali taċ-ċereali u li tiżgura l-aktar fluss ħieles possibbli ta’ dan il-kummerċ. Il-Konvenzjoni għandha wkoll l-għan li tikkontribwixxi kemm jista’ jkun possibbli għall-istabbiltà tas-swieq internazzjonali taċ-ċereali fl-interess tal-membri kollha, li ssaħħaħ is-sigurtà alimentari dinjija u li tipprovdi forum għall-iskambju ta’ informazzjoni u diskussjoni dwar it-tħassib tal-membri rigward il-kummerċ fiċ-ċereali.

               Il-Konvenzjoni daħlet fis-seħħ fl-1 ta’ Lulju 1995.

               L-Unjoni hija parti għall-Konvenzjoni
                  1
               .

               2.2.Il-Kunsill Internazzjonali taċ-Ċereali

               Il-Kunsill Internazzjonali taċ-Ċereali (International Grains Council – “IGC”) huwa organizzazzjoni intergovernattiva li tfittex li tilħaq l-għanijiet stipulati fl-Artikolu 1 tal-Konvenzjoni. B’mod partikolari, l-IGC għandu l-għan li:

               (a)isaħħaħ il-kooperazzjoni internazzjonali fl-aspetti kollha tal-kummerċ taċ-ċereali;

               (b)iħeġġeġ l-espansjoni, il-ftuħ u l-ekwità tal-kummerċ internazzjonali fis-settur taċ-ċereali;

               (c)jikkontribwixxi għall-istabbiltà tas-suq internazzjonali taċ-ċereali, filwaqt li jtejjeb is-sigurtà alimentari dinjija u jikkontribwixxi għall-iżvilupp ta’ pajjiżi li l-ekonomiji tagħhom jiddependu fuq il-bejgħ kummerċjali taċ-ċereali;

               Dawn l-għanijiet huma mfittxija permezz tat-titjib tat-trasparenza tas-suq bis-saħħa tal-qsim tal-informazzjoni, l-analiżi u l-konsultazzjoni dwar l-iżviluppi tas-suq u tal-politika.

               Bħalissa, il-Kunsill Internazzjonali taċ-Ċereali għandu 28 membru, li jinkludu ħafna mill-akbar produtturi kif ukoll importaturi taċ-ċereali fid-dinja. Minbarra l-Unjoni u fost oħrajn, il-membri tiegħu huma l-Arġentina, l-Awstralja, il-Kanada, l-Eġittu, l-Indja, il-Ġappun, ir-Russja, l-Ukrajna u l-Istati Uniti. Madankollu, iċ-Ċina u l-Brażil mhumiex membri.

               It-28 membru tal-IGC għandhom total ta’ 2,000 vot.

               Għal proċeduri baġitarji (ara l-Artikolu 11 tal-Konvenzjoni), jiġifieri għall-iffissar tal-kontribuzzjonijiet finanzjarji annwali tal-membri, l-Unjoni għandha 372 vot fl-2019/20
                  2
               .

               Għat-teħid ta’ deċiżjonijiet, jiġifieri meta jittieħdu l-voti (ara l-Artikolu 12 tal-Konvenzjoni), jitqassmu 1,000 vot għall-10 membri esportaturi (inkluża l-Unjoni b’245 vot) u 1,000 vot għat-18-il membru li jimportaw. Jeħtieġ li jiġi enfasizzat li fil-prinċipju, l-IGC jopera fuq il-bażi ta’ kunsens u, fil-verità hija rari ħafna li ssir votazzjoni.

               Fil-laqgħat tal-Kunsill Internazzjonali taċ-Ċereali, l-Unjoni hija rrappreżentata mill-Kummissjoni. L-Istati Membri jistgħu jattendu l-laqgħat tal-IGC, b’mod partikolari s-Sessjonijiet tal-Kunsill.

               2.3.L-att previst tal-Kunsill Internazzjonali taċ-Ċereali

               Fit-23 ta’ Jannar 2020, ir-Repubblika tas-Serbja
                  3
                applikat formalment għall-adeżjoni mal-Konvenzjoni. Fis-27 ta’ Jannar 2020, is-Segretarjat tal-IGC għarraf lill-membri tiegħu dwar l-applikazzjoni tar-Repubblika tas-Serbja.

               Skont l-Artikolu 27(2) tal-Konvenzjoni, l-adeżjoni hija miftuħa għall-gvernijiet tal-Istati kollha bil-kundizzjonijiet lil-Kunsill iqis xierqa. F’konformità mal-Artikolu 33(d) tar-Regoli ta’ Proċedura tal-Konvenzjoni dwar il-Kummerċ taċ-Ċereali (“Regoli ta’ Proċedura”) il-Kumitat Amministrattiv jikkunsidra u jirrakkomanda lill-Kunsill l-applikazzjonijiet għall-adeżjoni skont l-Artikolu 27(2).

               Il-voti tal-pajjiż aderenti għall-finijiet tal-Artikolu 11 tal-Konvenzjoni (jiġifieri l-kontribuzzjoni finanzjarja annwali tal-membri), huma ddeterminati mill-proporzjon tal-kummerċ totali tal-pajjiżi aderenti fil-kummerċ totali taċ-ċereali tal-pajjiżi membri kollha tal-IGC, f’konformità mar-Regola 33(b) tar-Regoli ta’ Proċedura.

               Skont l-Artikolu 12(1) tal-Konvenzjoni, il-Kunsill għandu jistabbilixxi l-membri li se jkunu membri esportaturi u l-membri li se jkunu membri importaturi għall-finijiet tal-Konvenzjoni, billi jitqiesu x-xejriet tal-kummerċ taċ-ċereali ta’ dawk il-membri u tal-opinjonijiet tagħhom stess. Il-Kunsill se jiddetermina wkoll id-drittijiet tal-vot tagħhom, f’konformità mal-paragrafi 2 u 3 tal-istess dispożizzjoni.

               Billi l-laqgħa li jmiss tal-IGC mhux se ssir qabel it-8 ta’ Ġunju 2020, is-Segretarjat tal-IGC ppropona li l-approvazzjoni tal-Kunsill għall-adeżjoni tar-Repubblika tas-Serbja  ssir permezz ta’ votazzjoni bil-posta li tippermetti adeżjoni aktar bikrija. Jekk sal-31 ta’ Marzu 2020 ma ssir l-ebda oġġezzjoni mill-membri attwali tal-IGC, l-adeżjoni tar-Repubblika tas-Serbja tidħol fis-seħħ fl-1 ta’ April 2020.

               Għalkemm m’hemmx regoli speċifiċi stabbiliti fil-Konvenzjoni dwar il-proċedura tal-votazzjoni bil-posta (jew proċedura bil-miktub), l-Artikolu 14 tal-Konvenzjoni dwar id- “deċiżjonijiet tal-Kunsill”, ma jitlobx li jittieħdu deċiżjonijiet bħal dawn waqt sessjoni tal-Kunsill.

               3.Pożizzjoni li trid tittieħed f’isem l-Unjoni

                  Il-Konvenzjoni dwar il-Kummerċ taċ-Ċereali tal-1995 ġiet konkluża mill-Unjoni permezz tad-Deċiżjoni tal-Kunsill 96/88/KE
                     4
                   sat-30 ta’ Ġunju 1998 u, minn dak iż-żmien ’il hawn, ġiet estiża b’mod regolari. Kull darba, il-Konvenzjoni tiġi estiża għal perjodu massimu ta’ sentejn f’konformità mal-Artikolu 33 tal-Konvenzjoni. Din ġiet estiża l-aħħar f’Ġunju 2019 permezz ta’ deċiżjoni tal-Kunsill Internazzjonali taċ-Ċereali, u se tibqa’ fis-seħħ sat-30 ta’ Ġunju 2021
                     5
                  .

                  L-Unjoni minn dejjem kienet membru attiv tal-IGC u appoġġat l-espansjoni tal-organizzazzjoni.

                  Ir-Repubblika tas-Serbja hija produttur ewlieni ta’ prodotti agrikoli, b’mod partikolari tal-qamħirrum li huwa wieħed mill-għelejjel ewlenin koperti mill-IGC.

                  Ir-Repubblika tas-Serbja ppreżentat l-applikazzjoni tagħha għal sħubija fl-UE fid-19 ta’ Diċembru 2009 u fl-1 ta’ Marzu 2012, il-Kunsill Ewropew ta lis-Serbja l-istatus ta’ pajjiż kandidat.

                  L-għan ta’ din il-proposta hu li tinkiseb l-awtorizzazzjoni tal-Kunsill biex il-Kummissjoni tapprova l-adeżjoni tar-Repubblika tas-Serbja għall-Konvenzjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tal-liġi internazzjonali li jirregolaw is-sede kkonċernata. Dan jinkludi wkoll l-istrumenti li ma jkollhomx effett vinkolanti skont il-liġi internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.
                  6

               4.1.2.L-applikazzjoni għall-każ attwali

               L-att previst tal-IGC għandu l-effett li jestendi s-sħubija ta’ l-IGC. L-att previst għandu effetti legali, b’mod partikolari għaliex se jaffettwa l-bilanċ tad-deċiżjonijiet fi ħdan l-IGC, li d-deċiżjonijiet tiegħu jeħtieġu l-maġġoranza tal-membri li jesportaw u li jimportaw, u li huma vinkolanti għall-membri tiegħu, kif espress fl-Artikolu 14 tal-Konvenzjoni.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.L-applikazzjoni għall-każ attwali

               L-objettiv u l-kontenut ewlenin tal-att previst jirrigwardaw il-kummerċ fil-prodotti agrikoli.

               Għalhekk, il-bażi ġuridika sostantiva tad-deċiżjoni proposta hija l-ewwel subparagrafu tal-Artikolu 207 tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ li tkun l-ewwel subparagrafu tal-Artikolu 207 tat-TFUE, flimkien mal-Artikolu 218(9) tat-TFUE.

               2020/0032 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed, f’isem l-Unjoni Ewropea, fil-Kunsill Internazzjonali taċ-Ċereali b’rabta mal-estensjoni tal-Konvenzjoni dwar il-Kummerċ taċ-Ċereali tal-1995

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni dwar il-Kummerċ taċ-Ċereali tal-1995 (“il-Konvenzjoni”), ġiet konkluża mill-Unjoni bid-Deċiżjoni tal-Kunsill 96/88/KE
                  7
                u daħlet fis-seħħ fl-1 ta’ Lulju 1995. Il-Konvenzjoni ġiet konkluża għal perjodu ta’ tliet snin u, minn dak iż-żmien, ġiet estiża regolarment għal perjodi oħra ta’ sentejn. Il-Konvenzjoni ġiet estiża l-aħħar permezz tad-Deċiżjoni tal-Kunsill Internazzjonali taċ-Ċereali fid-49 Sessjoni tiegħu f’Ġunju tal-2019
                  8
               , u se tibqa’ fis-seħħ sat-30 ta’ Ġunju 2021.

               (2)Skont l-Artikolu 27(2) tal-Konvenzjoni, hija għandha tkun miftuħa għall-adeżjoni mill-Gvernijiet tal-Istati kollha bil-kundizzjonijiet li l-Kunsill Internazzjonali taċ-Ċereali iqis xierqa.

               (3)Fit-23 ta’ Jannar 2020, ir-Repubblika tas-Serbja applikat formalment għall-adeżjoni mal-Konvenzjoni.

               (4)Fl-1 ta’ Marzu 2012, il-Kunsill Ewropew ta lis-Serbja l-istatus ta’ pajjiż kandidat.

               (5)Ir-Repubblika tas-Serbja hija produttur ewlieni taċ-ċereali, b’mod partikolari l-qamħirrum.

               (6)Jixraq li tiġi stabbilita l-pożizzjoni li trid tittieħed f’isem l-Unjoni fil-Kunsill Internazzjonali taċ-Ċereali, peress li l-adeżjoni tas-Serbja hija fl-interess tal-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed mill-Kummissjoni f’isem l-Unjoni fil-Kunsill Internazzjonali taċ-Ċereali għandha tkun li tapprova l-adeżjoni tar-Repubblika tas-Serbja għall-Konvenzjoni dwar il-Kummerċ taċ-Ċereali, tal-1995.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 21, 27.1.1996, p. 47.

                     (2)

                        Il-Kunsill Internazzjonali taċ-Ċereali jopera fuq bażi ta’ sena fiskali, li tibda mill-1 ta’ Lulju u tispiċċa fit-30 ta’ Ġunju.

                     (3)

                        Permezz tal-ittra tal-Ministru tal-Agrikoltura, il-Forestrija u l-Ġestjoni tal-Ilma tar-Repubblika tas-Serbja

                     (4)

                        ĠU L 21, 27.1.1996, p. 47.

                     (5)

                        Id-Deċiżjoni tal-Kunsill (UE) 2019/813 tas-17 ta’ Mejju 2019, (ĠU L 133, 21.5.2019, p. 19).

                     (6)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (7)

                        Council Decision 96/88/EC of 19 December 1995 concerning the approval by the European Community of the Grains Trade Convention and the Food Aid Convention, constituting the International Grains Agreement 1995 (OJ L 21, 27.1.1996, p. 47).

                     (8)

                        Id-Deċiżjoni tal-Kunsill (UE) 2019/813 tas-17 ta’ Mejju 2019 dwar il-pożizzjoni li għandha tittieħed f’isem l-Unjoni Ewropea fil-Kunsill Internazzjonali taċ-Ċereali fir-rigward tal-estensjoni tal-Konvenzjoni dwar il-Kummerċ taċ-Ċereali tal-1995 (ĠU L 133, 21.5.2019, p. 19).


               IL-KUMMISSJONI EWROPEA
            Brussell, 30.4.2020
            COM(2020) 200 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Portugall, Spanja, l-Italja u l-Awstrija

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               Din id-Deċiżjoni tkopri l-mobilizzazzjoni tal-Fond ta’ Solidarjetà tal-Unjoni Ewropea (FSUE) skont ir-Regolament tal-Kunsill (KE) Nru 2012/2002 (“ir-Regolament”) għal ammont ta’ EUR 278 993 814 biex tingħata assistenza lill-Portugall, lil Spanja, lill-Italja u lill-Awstrija wara diżastri li seħħew f’dawn il-pajjiżi matul l-2019. Din il-mobilizzazzjoni hija akkompanjata mill-Abbozz ta’ Baġit Emendatorju (ABE) Nru 4/2020
                  1
                li jipproponi li l-approprjazzjonijiet meħtieġa jiddaħħlu fil-baġit ġenerali tal-2020 kemm bħala impenji kif ukoll f’pagamenti.

               2.1Il-Portugall - L-Uragan Lorenzo fl-Azores f’Ottubru 2019

               L-Uragan Lorenzo kien ċiklun tropikali, l-aktar il-Lvant u l-eqreb tal-Ewropa li qatt ġie rreġistrat. Matul l-aħħar ta’ Settembru, dan żviluppa minn mewġa tropikali għal uragan tal-Kategorija 5. Waqt li mexa lejn il-Grigal l-Uragan Lorenzo għadda mill-Azores fit-2 ta’ Ottubru 2019, u dan ikkawża ħsara kbira fl-infrastrutturi pubbliċi u privati u kellu impatt fuq il-ħajja ta’ kuljum tan-nies, in-negozji u l-istituzzjonijiet.

               (1)Il-Portugall applika għall-għajnuna mill-FSUE fit-8 ta’ Novembru 2019, fil-limitu ta' żmien ta’ 12-il ġimgħa, wara li ġiet irreġistrata l-ewwel ħsara fit-2 ta’ Ottubru 2019. L-applikazzjoni tirrigwarda reġjun wieħed NUTS livell 2 (Região Autónoma dos Açores) u ġiet ippreżentata bħala “diżastru reġjonali” skont l-Artikolu 2(3) tar-Regolament.

               (2)Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-FSUE.

               (3)L-awtoritajiet Portugiżi jistmaw li l-ħsara diretta totali kkawżata mid-diżastru hija ta’ EUR 328,5 miljun. L-applikazzjoni ġiet ippreżentata fuq il-bażi tal-kriterji tad-“diżastri reġjonali” kif stabbilit fl-Artikolu 2(3) tar-Regolament li jiddefinixxi l-kunċett ta’ “diżastru reġjonali” bħala kwalunkwe diżastru naturali li jirriżulta, f’reġjun fil-livell NUTS 2 ta’ Stat eliġibbli, fi ħsara diretta li taqbeż il-1,5 % tal-PDG ta’ dak ir-reġjun. Għar-reġjuni ultraperiferiċi — li jinkludu l-Azores — il-limitu minimu huwa ta’ 1 % tal-PDG reġjonali. Il-ħsara diretta rrappurtata tirrappreżenta 8,4 % tal-PDG tar-reġjun (EUR 3 927 miljun abbażi tad-data tal-2016) u għalhekk taqbeż il-limitu minimu ta’ 1 %. Għaldaqstant, it-talba mressqa mill-Portugall hija eliġibbli għal kontribuzzjoni mill-FSUE.

               (4)Il-ħsara diretta totali hija l-bażi li fuqha jsir il-kalkolu tal-ammont tal-kontribuzzjoni finanzjarja mill-Fond. Il-kontribuzzjoni finanzjarja tista’ tintuża biss għal operazzjonijiet essenzjali ta’ emerġenza u ta' rkupru kif definit fl-Artikolu 3 tar-Regolament.

               (5)Fl-applikazzjoni tiegħu, il-Portugall talab għal ħlas bil-quddiem kif stabbilit fl-Artikolu 4a tar-Regolament. Fil-11 ta’ Diċembru 2019, il-Kummissjoni adottat id-Deċiżjoni ta’ Implimentazzjoni C(2019) 9067 fejn allokat 10 % ta’ ħlas bil-quddiem li jammonta għal EUR 821 270 fuq il-kontribuzzjoni finanzjarja antiċipata mill-Fond u mbagħad ħalsitha kollha kemm hi lill-Portugall.

               (6)Fl-applikazzjoni tagħhom, l-awtoritajiet Portugiżi jiddeskrivu fid-dettall in-natura u l-impatt tad-diżastru. Mis-26 ta’ Settembru, is-Servizz Reġjonali ta’ Protezzjoni Ċivili u n-Nirien Reġjonali tal-Azores ħejja għall-passaġġ tal-uragan. Il-ħsara prinċipali saret f’żoni partikolarment esposti għar-riħ u l-mewġ, b’mod partikolari fil-portijiet. Barra minn hekk, in-netwerks tal-ilma, tal-enerġija u tal-komunikazzjoni ġew interrotti. It-toroq, l-ajruporti, l-iskejjel u l-isptarijiet kienu danneġġati kif ukoll assi pubbliċi oħra. Bħala konsegwenza, in-nies privati, in-negozji, is-sajd u l-agrikoltura kif ukoll it-turiżmu sofrew telf. Il-ħsara serja lill-infrastruttura tal-protezzjoni kostali ħalliet il-popolazzjoni esposta għal riskji akbar.

               (7)Il-Portugall qies li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 279,3 miljun u ppreżentata maqsuma skont it-tip ta’ operazzjoni. Il-parti l-kbira tal-kostijiet eliġibbli (kważi EUR 270 miljun) tikkonċerna kostijiet għar-restawr tal-infrastruttura tat-trasport, b’mod partikolari l-portijiet.

               (8)L-awtoritajiet Portugiżi kkomunikaw li ma kien hemm l-ebda data disponibbli bħalissa dwar il-kopertura tal-assigurazzjoni tal-kostijiet eliġibbli.

               (9)Ir-reġjun milqut huwa "reġjun inqas żviluppat" taħt il-Fondi Strutturali u ta' Investiment Ewropej (2014-2020). L-awtoritajiet Portugiżi indikaw lill-Kummissjoni li ma kellhomx l-intenzjoni li jirriallokaw fondi mill-programmi tal-Fondi SIE għall-miżuri tal-irkupru.

               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri, bħalissa ma hemm l-ebda proċedura ta’ ksur għaddejja. L-applikazzjoni Portugiża tiddeskrivi fil-qosor li r-Rakkomandazzjoni 2002/413/KE tal-Parlament Ewropew u tal-Kunsill li tistabbilixxi l-prinċipji ġenerali u l-għażliet għal Strateġija Integrata ta’ Ġestjoni taż-Żona Kostali fl-Ewropa sservi bħala bażi ta’ gwida għall-ġestjoni kostali u d-definizzjoni ta’ interventi ta’ protezzjoni kostali fl-Azores. Bħalissa għaddejja ħidma dwar l-implimentazzjoni tad-Direttiva 2007/60/KE dwar il-valutazzjoni u l-immaniġġjar tar-riskji tal-għargħar u d-degradazzjoni kostali.

               2.2Spanja – L-għargħar fir-reġjuni ta’ Valenzja, Murcia, Castilla-La Mancha u Andalusija f’Settembru 2019

               Mid-9 ta’ Settembru 2019, fenomenu meteoroloġiku rari deskritt bħala “depressjoni iżolata ta’ altitudni għolja” (Depresidón Abalada en niveles Altos, DANA) affettwa l-lvant tal-peniżola Iberiċi. Il-fenomenu, li huwa kkaratterizzat minn xita estrema li wasslet għall-għargħar, laħaq il-quċċata tiegħu bejn it-12 u l-16 ta’ Settembru u żoni kbar ħafna fir-reġjuni ta’ Valenzja, Murcia, Castilla-La Mancha u Andalusija.

               (1)Spanja applikat għall-għajnuna mill-FSUE fit-28 ta’ Novembru 2019, fil-limitu ta' żmien ta’ 12-il ġimgħa, wara li ġiet irreġistrata l-ewwel ħsara fid-9 ta’ Settembru 2019. L-applikazzjoni tirrigwarda erba’ reġjuni tan-NUTS livell 2 ta’ Spanja (il-Komunità ta’ Valenzja, ir-Reġjun ta’ Murcia, Castilla-La Mancha u Andalusija) u ġiet ippreżentata bħala “diżastru reġjonali” skont l-Artikolu 2(3) tar-Regolament. Wara talba mill-Kummissjoni, ġiet ippreżentata informazzjoni addizzjonali biex tiġi kkompletata l-applikazzjoni fit-18 ta’ Diċembru 2019 u fid-29 ta’ Jannar 2020.

               (2)Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-FSUE.

               (3)L-awtoritajiet Spanjoli stmaw li l-ħsara diretta totali kkawżata mid-diżastru tammonta għal EUR 2 269,7 miljun. L-applikazzjoni ġiet ippreżentata fuq il-bażi tal-kriterji tad-“diżastri reġjonali” kif stabbilit fl-Artikolu 2(3) tar-Regolament li jiddefinixxi l-kunċett ta’ “diżastru reġjonali” bħala kwalunkwe diżastru naturali li jirriżulta, f’reġjun fil-livell NUTS 2 ta’ Stat eliġibbli, fi ħsara diretta li taqbeż il-1,5 % tal-PDG ta’ dak ir-reġjun. Minħabba li d-diżastru jikkonċerna diversi reġjuni japplika l-PDG medju ponderat skont is-sehem tal-ħsara f’kull reġjun. Għaldaqstant, l-ammont ta’ ħsara rrapportata minn Spanja jirrappreżenta 2,65 % tal-PDG reġjonali ponderat.

               (4)Il-ħsara diretta totali hija l-bażi li fuqha jsir il-kalkolu tal-ammont tal-kontribuzzjoni finanzjarja mill-Fond. Il-kontribuzzjoni finanzjarja tista’ tintuża biss għal operazzjonijiet essenzjali ta’ emerġenza u ta' rkupru kif definit fl-Artikolu 3 tar-Regolament.

               (5)Fl-applikazzjoni tagħha, Spanja talbet għal ħlas bil-quddiem kif stabbilit fl-Artikolu 4a tar-Regolament. Fit-13 ta’ Frar 2020, il-Kummissjoni adottat id-Deċiżjoni ta’ Implimentazzjoni C(2020)905 fejn allokat 10 % ta’ ħlas bil-quddiem li jammonta għal EUR 5 674 336 fuq il-kontribuzzjoni finanzjarja antiċipata mill-Fond u sussegwentament ħalsitha kollha kemm hi lil Spanja.

               (6)Fl-applikazzjoni tagħhom, l-awtoritajiet Spanjoli jiddeskrivu fid-dettall in-natura u l-impatt tad-diżastru. L-ammont estrem ta’ xita qabeż ir-rekords ta’ dawn l-aħħar 140 sena u wassal għal għargħar kbar li swew il-ħajja ta’ tmien persuni. Eluf ta’ persuni kellhom jiġu evakwati minn djarhom u tpoġġew f’akkomodazzjoni ta’ emerġenza. DANA kellha impatt gravi fuq il-kundizzjonijiet tal-għajxien tal-popolazzjoni fiż-żoni milquta u kkawżat dannu fiżiku u pubbliku importanti. It-toroq, l-infrastruttura tal-linji ferrovjarji u tal-ajruporti ġarrbu ħsarat u s-servizzi kellhom jiġu sospiżi. L-erożjoni kkawżat ħsara fin-networks tal-ilma, fl-infrastruttura ta’ protezzjoni u fl-ambjent. Bl-istess mod, il-bajjiet ġarrbu erożjoni u l-infrastruttura kostali sofriet ħsara.

               (7)Spanja qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 650,6 miljun u ppreżentata maqsuma skont it-tip ta’ operazzjoni. L-akbar sehem ta’ kostijiet eliġibbli (aktar minn EUR 385 miljun) jikkonċerna kostijiet għall-operazzjonijiet ta’ tindif. It-tieni l-akbar sehem jikkonċerna t-tiswija tal-infrastruttura li tammonta għal EUR 247 miljun.

               (8)Fuq talba minn Spanja, Copernicus ipprovda immaġnijiet satellitari b’appoġġ għal miżuri ta’ rispons.

               (9)L-awtoritajiet Spanjoli kkonfermaw li ma hemm l-ebda kopertura tal-assigurazzjoni tal-kostijiet eliġibbli.

               (10)Il-Komunità ta’ Valenzja hija “reġjun aktar żviluppat” taħt il-Fondi Strutturali u ta’ Investiment Ewropej (2014–2020), it-tliet reġjuni l-oħra huma l-hekk imsejħa reġjuni ta’ tranżizzjoni. L-awtoritajiet Spanjoli indikaw lill-Kummissjoni li ma kellhomx l-intenzjoni li jirriallokaw fondi mill-programmi tal-Fondi SIE għall-miżuri tal-irkupru.

               (11)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskju ta’ diżastri, Spanja infurmat li kienet ittrasponiet id-Direttiva tal-UE dwar l-Għargħar fil-liġi Spanjola u għadha kemm lestiet l-ewwel fażi b’evalwazzjoni tar-riskju u l-istabbiliment ta’ mapep tar-riskju. Ir-riżultati ġew rieżaminati fit-tieni fażi. Ir-riżultat ta’ dan ir-rieżami ġie approvat mill-Kunsill Nazzjonali għall-Protezzjoni Ċivili. Il-pjanijiet il-ġodda huma mistennija għal Diċembru 2022. Barra minn hekk, tfasslu Pjanijiet ta’ Protezzjoni Ċivili kontra r-riskju ta’ għargħar, kemm fil-livell statali kif ukoll fil-Komunitajiet Awtonomi.

               2.3L-Italja – Il-każijiet ta’ temp estrem fil-ħarifa tal-2019

               Lejn tmiem Ottubru u Novembru tal-2019 sensiela ta’ avvenimenti estremi tat-temp konnessi laqtu l-parti l-kbira tat-territorju Taljan mit-Tramuntana san-Nofsinhar u kkawżaw ħsara serja minn għargħar u uqigħ tal-art u li laħqu l-qofol tagħhom fl-għargħar ta’ Venezja.

               (1)
                     L-Italja applikat għal kontribuzzjoni finanzjarja mill-FSUE fl-10 ta’ Jannar 2020 qabel l-iskadenza ta’ 12-il ġimgħa minn meta ġiet irreġistrata l-ewwel ħsara fl-20 ta’ Ottubru 2019.

               (2)
                     Id-diżastru huwa ta’ oriġini naturali u jaqa’ fl-ambitu tal-applikazzjoni tal-FSUE.

               (3)
                     L-applikazzjoni ġiet ippreżentata abbażi tal-kriterji ta’ “diżastru naturali maġġuri” kif stabbilit fl-Artikolu 2(2) tar-Regolament. L-awtoritajiet Taljani stmaw li l-ħsara diretta totali kkawżata mid-diżastru tammonta għal EUR 5 619,878 miljun (ammont aġġornat). Dan l-ammont jirrappreżenta aktar minn 157 % tal-livell limitu applikabbli għall-Italja għall-mobilizzazzjoni tal-FSUE (ħsara ta’ aktar minn EUR 3 biljun fi prezzijiet tal-2011). Għaldaqstant, it-talba mill-Italja hija eliġibbli għal kontribuzzjoni mill-FSUE.

               (4)
                     L-Italja ma talbitx li jsir ħlas bil-quddiem.

               (5)
                     Fl-applikazzjoni tagħhom, l-awtoritajiet Taljani jiddeskrivu fid-dettall in-natura u l-iskala ta’ qerda kkawżata mill-avvenimenti estremi tat-temp. Id-diżastru laqat it-territorju Taljan b’intensità u impatt differenti fuq il-popolazzjoni, l-ekonomija u l-ambjent, skont il-post. B’kollox, 17-il reġjun sofrew ħsara bil-Veneto, il-Piemonte, il-Ligurja, Sqallija u l-Emilia-Romagna l-aktar milquta. Il-Veneto waħdu u b’mod partikolari l-għargħar gravi tal-belt ta’ Venezja jirriżultaw fi kważi terz (EUR 1,8 biljun) tal-ħsara totali. L-Abruzzo, il-Basilicata, il-Calabria, il-Campania, il-Friuli Venezia-Giulia, il-Lazio, il-Puglia, it-Toskana, u l-Provinċja Awtonoma ta’ Bolzano, sofrew inqas. Il-Marche, il-Valle d’Aosta u l-Provinċja Awtonoma ta’ Trento kienu l-inqas affettwati.

               Id-diżastru kkawża b’mod partikolari interruzzjonijiet kbar fin-netwerk tat-toroq fil-livell statali, reġjonali, provinċjali u muniċipali minħabba valangi u siġar imqaċċta, b’mod li għadd ta’ muniċipalitajiet iżolati tal-muntanji u tal-kosta spiċċaw inaċessibbli. Seħħ tħarbit fin-netwerks tax-xmajjar, iċ-ċaqliq tal-inklinazzjoni, valangi u għargħar fil-biċċa l-kbira tar-reġjuni. Il-funzjonament tal-iskejjel u ta’ servizzi pubbliċi oħra ġie interrott. Il-buffuri tar-riħ li laħħqu sa 200 km/h ikkawżaw danni sinifikanti fil-foresti (madwar 8,5 miljun metru kubu ta’ injam) b’konsegwenzi serji għall-ekonomija relatata mal-injam u t-turiżmu. Fil-Veneto, b’mod partikolari, madwar 130 sit protett ta’ Natura 2000 ġarrbu ħsarat fuq medda ta’ aktar minn 414 000 ettaru ta’ art. Kważi f’kull reġjun kien hemm rapporti ta’ għargħar f’bini pubbliku u privat. Telf kbir ġara fl-agrikoltura bi ħsara diretta fl-istrutturi agrikoli (serer, makkinarju). Xi impjanti tat-trattament tas-sistemi tad-drenaġġ instaddu. In-netwerks tal-elettriku u tal-gass ġew interrotti.

               L-għargħar fil-Veneto kkawża dannu enormi għal proprjetajiet pubbliċi u privati, attivitajiet industrijali kummerċjali u ekonomiċi kif ukoll attivitajiet u servizzi terzjarji. L-ogħla livell ta’ 187 cm ’l fuq mil-livell tal-baħar wassal għal għargħar ta’ aktar minn 85 % tal-belt ta’ Venezja. Il-mewġ ta’ aqua alta kkawżaw ħsara sinifikanti lill-wirt artistiku u kulturali taċ-ċentru storiku ta’ Venezja u lill-assi innumerabbli fuq il-gżejjer prinċipali tal-Laguna, inkluż ħsara lill-artifatti, danni konsiderevoli għall-assi kartaċi bħal kotba, manuskritti u arkivji. L-ilma li daħal f’madwar 75 knisja storika rriżulta fi ħsara strutturali u affettwa arredamenti u wirt vast fl-arkivji. Barra minn hekk, is-sistema ta’ trasport bl-ilma ta’ Venezja ġarrbet ħsara f’diversi strutturi ta’ ħatt l-art, laneċ u speedboats. Barra minn hekk, kien hemm ħsara fit-tagħmir elettriku u elettroniku.

               Fil-Piemonte d-diżastru affettwa aktar minn 800 muniċipalità. Fil-Liguria, dan wassal għal għargħar, proċessi ta’ ċediment u uqigħ tal-art, u b’mod partikolari għamel ħsara lis-sistema tat-toroq. Fi Sqallija dan wassal għal riperkussjonijiet kbar fuq il-provvista ta’ servizzi u telf ekonomiku li rriżulta mill-interruzzjoni tal-agrikoltura u l-produzzjoni. Għargħar li affettwa n-netwerk tax-xmajjar fl-Emilia-Romagna wassal għal erożjonijiet tax-xtut tax-xmara, għargħar u wkoll biex ifuru l-fossos u l-kanali b’dannu konsegwenti għal żoni residenzjali, produzzjoni, difiżi fuq ix-xtut tax-xmajjar u għal installazzjonijiet idrawliċi. It-tempesti kkawżaw ukoll dannu konsiderevoli għax-xogħlijiet ta’ difiża tal-kosta, u b’hekk il-qerda kważi sħiħa tal-għaram artifiċjali li jipproteġi l-kosta. L-erożjonijiet tal-art u l-uqigħ tal-art seħħew fiż-żoni bl-għoljiet u muntajużi b’impatt qawwi fuq in-netwerk tat-toroq.

               (6)
                     Skont l-analiżi tal-Kummissjoni, l-avvenimenti tat-temp matul il-perjodu kopert mill-applikazzjoni jistgħu jitqiesu bħala avveniment wieħed mill-perspettiva meteoroloġika u idroloġika. Barra minn hekk, il-firxa ġeografika u l-ordni ta’ kobor tad-danni mitluba mill-awtoritajiet Taljani jidhru plawżibbli.

               (7)
                     L-Italja stmat l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament fil-livell ta’ EUR 1 110,1 miljun u ppreżentata maqsuma skont it-tip ta’ operazzjoni. L-akbar sehem tal-kostijiet eliġibbli (aktar minn EUR 479 miljun) jirrigwarda n-nefqa għar-restawr tal-infrastruttura preventiva u l-protezzjoni tal-wirt kulturali. It-tieni l-akbar sehem jikkonċerna l-kostijiet għar-restawr tal-infrastruttura essenzjali (EUR 465 miljun).

               (8)
                     L-awtoritajiet Taljani kkonfermaw li ma hemmx kopertura tal-assigurazzjoni li tagħmel tajjeb għall-ispejjeż eliġibbli.

               (9)
                     Mis-17-il reġjun milqut, ħamsa jikkwalifikaw bħala “reġjuni inqas żviluppati” taħt il-Fondi SIE 2014-2020 (il-Basilicata, il-Calabria, il-Campania, il-Puglia u Sqallija), l-Abruzzo jikkwalifika bħala “reġjuni fi tranżizzjoni” filwaqt li r-reġjuni l-oħra huma “reġjuni aktar żviluppati”. L-awtoritajiet Taljani ma indikawx lill-Kummissjoni l-intenzjoni tagħhom li jirriallokaw fondi mill-programmi tal-Fondi SIE għall-miżuri tal-irkupru.

               (10)
                     L-Italja ma talbitx għall-attivazzjoni tal-Mekkaniżmu tal-Unjoni għall-Protezzjoni Ċivili. Madankollu, intbagħtet nota ta’ informazzjoni liċ-Ċentru ta’ Koordinazzjoni għal Rispons ta’ Emerġenza (ERCC) permezz tas-Sistema Komuni ta’ Komunikazzjoni u Informazzjoni f’każ ta’ Emerġenza (CECIS).

               (11)
                     Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri, bħalissa ma hemm l-ebda proċedura ta’ ksur għaddejja.

               2.4L-Awstrija - L-avvenimenti estremi tat-temp f’Novembru tal-2019

               Bejn il-11 u t-23 ta’ Novembru 2019, il-partijiet tal-Lbiċ tal-Awstrija sofrew minn għargħar kbir, b’mod partikolari f’Kärnten u fit-Tirol tal-Lvant. L-avvenimenti kienu skattati mill-istess kundizzjonijiet meteoroloġiċi li wasslu għal diżastru kbir fl-Italja. It-temp estrem ikkawża ħsara konsiderevoli f’infrastruttura pubblika essenzjali, djar privati, negozji u foresti. L-avvenimenti kienu simili ħafna għal dawk ta’ sena qabel, minkejja li kkawżaw inqas ħsara.

               (1)L-Awstrija applikat għal kontribuzzjoni mill-FSUE fid-29 ta’ Jannar 2020 qabel l-iskadenza ta’ 12-il ġimgħa minn meta ġiet irreġistrata l-ewwel ħsara fil-11 ta’ Novembru 2019. Fid-9 ta’ Marzu 2020, l-Awstrija ppreżentat, fuq inizjattiva tagħha stess, informazzjoni aġġornata bi stimi ta’ ħsara ftit ogħla għar-reġjuni affettwati.

               (2)Id-diżastru huwa ta’ oriġini naturali u jaqa’ fl-ambitu tal-applikazzjoni tal-FSUE.

               (3)L-awtoritajiet Awstrijaki jistmaw li l-ħsara diretta totali kkawżata mid-diżastru hija ta' EUR 93,2 miljun. Dan l-ammont huwa konsiderevolment taħt il-livell limitu għal diżastru maġġuri applikabbli għall-Awstrija fl-2020 ta’ EUR 2 307,9 miljun (jiġifieri 0,6% tal-Introjtu nazzjonali gross għall-Awstrija). Huwa wkoll taħt il-livell limitu għal dak li jissejjaħ diżastru reġjonali, jiġifieri 1.5 % tal-prodott domestiku gross reġjonali ppeżat skont is-sehem ta’ ħsara fir-reġjuni affettwati. Għaldaqstant, id-diżastru la jikkwalifika bħala “diżastru naturali maġġuri” u lanqas bħala “diżastru naturali reġjonali” skont it-termini tar-Regolament. Madankollu, peress li d-diżastru kien ikkawżat mill-istess kundizzjonijiet meteoroloġiċi li kkawżaw id-disastru maġġuri fl-Italja, l-awtoritajiet Awstrijaċi ppreżentaw l-applikazzjoni tagħhom skont l-hekk imsejħa dispożizzjoni dwar “Stat eliġibbli ġar”, stabbilita fl-Artikolu 2(4) tar-Regolament, li permezz tagħha pajjiż eliġibbli li jsofri mill-istess diżastru li jikkwalifika bħala diżastru maġġuri f’pajjiż tal-viċinat eliġibbli jista’ wkoll jibbenefikaw mill-għajnuna tal-Fond ta’ Solidarjetà. Din il-kundizzjoni hija ssodisfata.

               (4)L-awtoritajiet Awstrijaċi ma talbux li jsir ħlas bil-quddiem.

               (5)L-awtoritajiet Awstrijaċi pprovdew deskrizzjoni dettaljata tal-impatt tad-diżastru. L-akbar ħsara fil-wisa’ kienet ikkawżata fil-Land tal-Awstrija l-aktar lejn in-Nofsinhar, Kärnten, u fil-provinċja li tmiss miegħu tat-Tirol tal-Lvant, it-tnejn li huma żoni Alpini li jmissu mal-Italja. Land Salzburg u l-Land Styria sofrew dannu minuri. Xita qawwija twassal għall-għargħar ta’ ħafna korsiji tal-ilma u kkawżat ħsara l-aktar għall-infrastruttura tat-trasport u l-għeluq ta’ toroq. Diversi pontijiet ġarrbu ħsara kbira. Ħalbiet ta' borra u valangi ta' qawwa mhux tas-soltu żiedu mal-problemi u kkawżaw ħsarat fil-foresterija. Il-konnessjonijiet ferrovjarji ġew interrotti, id-djar u l-bini pubbliku ġew mgħarrqa, xi residenzi kienu maqtugħin b’mod temporanju u l-provvista tal-elettriku ġiet interrotta.

               (6)L-Awstrija stmat l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament fil-livell ta’ EUR 61,3 miljun u ppreżentatha maqsuma skont it-tip ta’ operazzjoni. L-akbar sehem (aktar minn EUR 40 miljun) tal-kostijiet eliġibbli jirrigwarda l-kostijiet biex tkun rimedjata l-ħsara fin-netwerk tat-trasport. Miżuri kontra l-erożjoni tal-ħamrija jammontaw għal madwar EUR 13-il miljun.

               (7)L-awtoritajiet Awstrijaċi kkonfermaw li ma hemm l-ebda kopertura tal-assigurazzjoni li tagħmel tajjeb għall-ispejjeż eliġibbli.

               (8)Ir-reġjuni milquta huma “reġjuni aktar żviluppati” skont il-Fondi SIE 2014-2020. Fl-applikazzjoni tagħhom, l-awtoritajiet Awstrijaċi indikaw li għandhom l-intenzjoni li jużaw il-flejjes mill-Programm Awstrijak għall-Iżvilupp Rurali ffinanzjat mill-Fond Agrikolu Ewropew għall-Iżvilupp Rurali għall-ħolqien mill-ġdid ta’ foresti protettivi.

               (9)L-Awstrija ma talbitx għall-attivazzjoni tal-Mekkaniżmu tal-Unjoni għall-Protezzjoni Ċivili.

               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri, bħalissa ma hemm l-ebda proċedura ta’ ksur għaddejja.

               2.5Konklużjoni

               Minħabba r-raġunijiet stabbiliti hawn fuq, id-diżastri msemmija fl-applikazzjonijiet ippreżentati mill-Portugall, Spanja, l-Italja u l-Awstrija jissodisfaw ir-rekwiżiti biex jiġi mobilizzat il-FSUE.

               3.Finanzjament mill-allokazzjonijiet tal-FSUE għall- 2020

               Ir-Regolament tal-Kunsill (UE, EURATOM) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  2
                (minn issa ’l quddiem “ir-Regolament dwar il-QFP”), u b’mod partikolari l-Artikolu 10 tiegħu, jippermetti l-mobilizzazzjoni tal-FSUE, b’limitu massimu annwali ta’ EUR 500 000 000 (prezzijiet tal-2011). Il-Punt 11 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  3
                (IIA) jistabbilixxi l-modalitajiet għall-mobilizzazzjoni tal-FSUE.

               Billi s-solidarjetà kienet il-ġustifikazzjoni ċentrali għall-ħolqien tal-FSUE, il-Kummissjoni hija tal-fehma li jenħtieġ li l-għajnuna tkun progressiva. Dan ifisser li, skont prattika preċedenti, jenħtieġ li l-porzjon tal-ħsara li jaqbeż il-livell limitu ta’ “diżastru naturali maġġuri” għall-mobilizzazzjoni tal-FSUE (jiġifieri 0,6 % tal-ING jew EUR 3 biljun fil-prezzijiet tal-2011, skont liema minnhom ikun l-iżgħar ammont) iwassal għal intensità ta’ għajnuna akbar mill-ħsara sal-livell limitu. Ir-rata applikata fil-passat biex jiġu definiti l-allokazzjonijiet għal diżastri maġġuri hija ta’ 2,5 % tal-ħsara diretta totali taħt il-livell limitu, u 6 % għall-parti tal-ħsarat 'il fuq minn dan. Għal diżastri reġjonali u diżastri aċċettati taħt id-dispożizzjoni ta’ “pajjiż tal-viċinat” ir-rata hija ta’ 2,5 %.

               Il-kontribuzzjoni ma tistax taqbeż l-ispiża totali stmata tal-operazzjonijiet eliġibbli. Il-metodoloġija biex tiġi kkalkulata l-għajnuna kienet imfassla fir-Rapport Annwali tal-2002-2003 dwar il-FSUE u aċċettata mill-Kunsill u mill-Parlament Ewropew.

               Abbażi tal-applikazzjonijiet mill-Portugall, Spanja, l-Italja u l-Awstrija, il-kalkolu tal-kontribuzzjoni finanzjarja mill-FSUE, ibbażat fuq l-istima tal-ħsara diretta totali kkawżata, huwa kif ġej:

                        L-Istati Membri

                        Kwalifikazzjoni tad-diżastru

                        Ħsara diretta totali

                        (f’miljuni ta’ EUR)

                        Livell limitu applikat għad-diżastri reġjonali
                        [1.5 % tal-PDG/
                        1 % tal-PDG tar-reġjuni ultraperifiċi]

                        (f’miljuni ta’ EUR)

                        Livell limitu għal diżastru maġġuri

                        (f’miljuni ta’ EUR)

                        2,5 % tal-ħsara diretta sal-livell limitu

                        (EUR)

                        6 % tal-ħsara diretta 'l fuq mil-livell limitu

                        (EUR)

                        Ammont totali tal-Għajnuna proposta

                        (EUR)

                        Ħlas bil-quddiem imħallas

                        (EUR)

                        IL-PORTUGALL

                        Reġjonali

                        (L-Art. 2(3))

                        328 508

                        39 271

                        -

                        8 212 697

                        -

                        8 212 697

                        821 270

                        SPANJA

                        Reġjonali

                        (L-Art. 2(3))

                        2 269,734

                        1 287,076

                        -

                        56 743 358

                        -

                        56 743 358

                        5 674 336

                        L-ITALJA

                        Maġġuri

                        (L-Art. 2(2))

                        5 619,878

                        -

                        3 585,278

                        89 631 943

                        122 076 039

                        211 707 982

                        -

                        L-AWSTRIJA

                        Pajjiż ġar

                        (L-Art. 2(4))

                        93 191

                        -

                        -

                        2 329 777

                        -

                        2 329 777

                        -

                        TOTAL

                        278 993 814

               Skont l-Artikolu 10(1) tar-Regolament dwar il-QFP, l-ammont totali disponibbli għall-mobilizzazzjoni tal-FSUE fil-bidu tal-2020 kien ta’ EUR 1 150 524 045, billi hija s-somma tal-allokazzjoni tal-2020 ta’ EUR 597 546 284, flimkien mal-allokazzjoni tal-2019 ta’ EUR 552 977 761 li baqgħu ma ntefqux u li ġew riportati għall-2020.

               L-ammont li jista’ jiġi mobilizzat f’dan l-istadju tas-sena 2020 huwa ta’ EUR 1 001 137 474. Dan jikkorrispondi għall-ammont totali disponibbli għall-mobilizzazzjoni tal-FSUE fil-bidu tal-2020 (EUR 1 150 524 045), nieqes l-ammont miżmum ta’ EUR 149 386 571 sabiex jiġi rispettat l-obbligu li jitwarrbu 25 % mill-allokazzjoni annwali tal-2020 sal-1 ta’ Ottubru 2020 kif stipulat mill-Artikolu 10(1) tar-Regolament dwar il-QFP.

                        Tabella sommarja tal-finanzjament mill-FSUE

                        Ammont

                        EUR

                        Allokazzjoni tal-2019 riportata għall-2020

                        552 977 761

                        Allokazzjoni tal-2020

                        597 546 284

                        -----------------

                        Total disponibbli fil-bidu tal-2020

                        1 150 524 045

                        Bit-tnaqqis ta’ 25 % tal-allokazzjoni tal-2020 miżmum

                        -149 386 571

                        -----------------

                        Ammont massimu disponibbli attwalment (allokazzjonijiet tal-2019+2020)

                        1 001 137 474

                        Ammont totali ta’ għajnuna proposta biex tiġi mobilizzata għall-Portugall, Spanja, l-Italja u l-Awstrija

                        - 278 993 814

                        -----------------

                        Disponibbiltajiet li fadal sal-1 ta’ Ottubru 2020

                        722 143 660

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Portugall, Spanja, l-Italja u l-Awstrija

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea
                  4
               , u b’mod partikolari l-Artikolu 4(3) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba
                  5
               , u b’mod partikolari l-punt 11 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond ta’ Solidarjetà tal-Unjoni Ewropea ("il-Fond") għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet tar-reġjuni milquta minn diżastri naturali.

               (2)Il-Fond ma għandux jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013
                  6
               .

               (3)Fit-8 ta’ Novembru 2019, il-Portugall ressaq applikazzjoni biex jimmobilizza l-Fond, wara avvenimenti estremi tat-temp fl-Azores.

               (4)Fit-28 ta’ Novembru 2019, Spanja ressqet applikazzjoni biex timmobilizza l-Fond, wara xita estrema li rriżultat f’għargħar fir-reġjuni ta’ Valenzja, Murcia, Castilla-La Mancha u Andalusija.

               (5)Fl-10 ta’ Jannar 2020, l-Italja ressqet applikazzjoni biex timmobilizza l-Fond, wara avvenimenti estremi tat-temp fi 17-il reġjun fil-ħarifa 2019.

               (6)Fid-29 ta’ Jannar 2020, l-Awstrija ressqet applikazzjoni biex timmobilizza l-Fond, wara avvenimenti estremi tat-temp f’Novembru 2019.

               (7)L-applikazzjonijiet mill-Portugall, Spanja, l-Italja u l-Awstrija jissodisfaw il-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.

               (8)Għaldaqstant, jenħtieġ li l-Fond jiġi mobilizzat sabiex jipprovdi kontribuzzjoni finanzjarja lill-Portugall, Spanja, l-Italja u l-Awstrija.

               (9)Sabiex jitnaqqas kemm jista’ jkun iż-żmien meħtieġ biex jiġi mobilizzat il-Fond, din id-Deċiżjoni jenħtieġ li tapplika mid-data tal-adozzjoni tagħha.

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni Ewropea għas-sena finanzjarja 2020, il-Fond ta’ Solidarjetà tal-Unjoni Ewropea għandu jkun mobilizzat kif ġej f’approprjazzjonijiet ta’ impenn u ta’ pagament:

               (a) l-ammont ta’ EUR 8 212 697 għandu jiġi pprovdut lill-Portugall;

               (b) l-ammont ta’ EUR 56 743 358 għandu jiġi pprovdut lil Spanja;

               (c) l-ammont ta’ EUR 211 707 982 għandu jiġi pprovdut lill-Italja;

               (d) l-ammont ta’ EUR 2 329 777 għandu jiġi pprovdut lill-Awstrija.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Għandha tapplika minn… [id-data tal-adozzjoni tagħha]
                  7***.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        COM(2020) 190, 30.4.2020.

                     (2)

                        ĠU L 347, 20.12.2013, p. 884.

                     (3)

                        ĠU C 373, 20.12.2013, p. 1.

                     (4)

                        ĠU L 311, 14.11.2002, p. 3.

                     (5)

                        ĠU C 373, 20.12.2013, p. 1.

                     (6)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (7)
                  ** Id-data trid tiddaħħal mill-Parlament qabel il-pubblikazzjoni fil-ĠU.